Armats d'Alcover, l'Espluga, Montblanc, el Pla i Valls, a la Trobada de la Selva del Camp | EL PORTAL NOU
Home Cultura Armats d'Alcover, l'Espluga, Montblanc, el Pla i Valls, a la Trobada de la Selva del Camp
Armats d'Alcover, l'Espluga, Montblanc, el Pla i Valls, a la Trobada de la Selva del Camp
Els armats d'Alcover, l'Espluga de Francolí, Montblanc, el Pla de Santa Maria i Valls han participat, entre altres, en les quatre hores de desfilada de la XXI Trobada d'Armats de les Comarques Meridionals, celebrada diumenge, 2 d'abril, a la Selva del Camp. L'acte va commemorar els 400 anys de l'inici de l'activitat de la Reial Congregació de la Puríssima Sang de NSJ d'aquest municipi.
Després d'un esmorzar per a tots els participants i d'un intens recorregut de quatre hores pels principals carrers del municipi, el prop d'un miler d'armats de les 24 formacions presents van desfilar davant les principals autoritats selvatanes i de les comarques tarragonines per tal de rebre la cinta acreditativa de la trobada i diversos regals de record. La comitiva estava encapçalada per l'alcalde de la Selva, Josep Masdéu, el president de la Diputació de Tarragona, Josep Poblet, a més de nombrosos alcaldes i regidors dels municipis participants, així com dels dos ‘procuradors' de la Vint-i-quatrena de la Confraria de la Sang selvatana, els màxims responsables de l'entitat.
A més del prop de mil armats i manaies participants, l'organització calcula que més de 3.000 persones es van mobilitzar per seguir la trobada d'armats com a públic, omplint a vessar el passeig de Joan Puig i Ferreter, la plaça del Portal d'Avall i els principals punts del nucli antic que van acollir la desfilada.
Aquesta XXI Trobada d'Armats és el primer acte de la Setmana Santa selvatana, una celebració amb una elevada participació popular i amb un seguit de característiques molt pròpies que la van fer mereixedora l'any 2010 del reconeixement com a Festa Tradicional d'Interès Nacional en la jornada de Divendres Sant, a més del títol d'Element Festiu Patrimonial d'Interès Nacional per a la processó del Via Crucis del Calvari del mateix Divendres Sant.